Petrus, diuina miseracione archiepiscopus Vpsalensis, dilectis filiis omnibus et singulis Tauastie et Satagundie prouinciarum inhabitatoribus² paternam in Domino dileccionem et salutem. Dudum Stokholmie in presencia nostra proponebatur ex parte rectorum ecclesiarum vestrarum, quod vos contra vos³ (ͻ: vestras) pacciones, conuenciones et amicabiles quasdam composiciones, sub specie locacionis decimarum ecclesiasticarum, proueniencium ex frugibus et fructibus prediorum vestrorum, ecclesiis ipsis et personis ecclesiasticis debitarum, initas et a tanto tempore, cuius contrarij memoria non existit, jnuiolabiliter obseruatas, ex propria temeritatis audacia prorumpentes secundum ea, que coram nobis proponebantur, nec ad decimas ipsas cum integritate debita soluendas, nec eciam ad conuenciones predictas hactenus⁴ per antecessores vestros et vos in consuetudinem racionabilem, que optima legum interpres est, deductas, firmas et ratas habendas monicione caritatiua induci potestis, sed erectis ceruicibus in pastores animarum vestrarum, scilicet rectores predictos, contumeliis et terroribus ipsos afficitis, dampna pro decimis et verbera pro verbis monicionis et sollicitudinis paterne, quibus circa hos afficiuntur, vos ipsis comminando jactatis et proponitis tumultuosis clamoribus illaturos. Nos igitur aduerten[te]s, tam ex diuinis eloquiis, quam a sanctorum patrvm decretis et statutis, necnon canonicis sanccionibus, vnumquemque laycum christiane religionis professorem ad decimas omnium frugum et fructuum predialium ac eorum, que celo, terra marive pro vsibus humanis ex industria capiuntur humana, soluendas astringi, vobis in virtute sancte obediencie firmiter precipiendo mandamus, quatenus iuxta conuenciones predictas eisdem ecclesiarum vestrarum rectoribus de pensionibus sev tributis, sub specie conduccionis decimarum predictarum per vos debitis et hactenus⁴ sine rebellione quacunque solutis, cum reuerencia satisfacere, vel, si ab ipsis conuencionibus predictis resiliendum esse duxeritis, decimas ipsas cum integritate debita persoluere et eisdem rectoribus vestris, cum per eos legitime requisiti fueritis, assignare curatis (ͻ: curetis), ne si prefatis mandatis et monicionibus nostris rebelles extiteritis,⁵ contra vos tamquam domino Deo vestro decimas et primicias subtrahentes, necnon fidei katholice et ecclesie sancte contemptores, per excommvnicacionis et interdictj sentencias procedere compellamur. Per presentes vero reuerendo fratri nostro domino Hemingo, Dei gracia episcopo Aboensi, quoad jurisdiccionem suam preiudicium aliquod nequaquam volumus generarj, quin et ipse vos ad conuenciones prefatas seruandas uel ad decimas ipsas, si necessitas exigerit, soluendas iuris remediis compellere poterit et artare. Datum apud manerium nostrum Tuna anno Dominj mccclx,⁶ crastino beatj Johannis apostoli et ewangeliste ante portam latinam, sub nostro secreto.